Oulun käräjäoikeus on antanut tuomion kesäkuussa 2015 tapahtuneesta joukkotappelusta.

Joukkotappelu tapahtui heinäkuussa 2015. Oulun Limingantullissa sijaitsevan autogrillin pihalla tapahtuneeseen joukkotappeluun osallistui viisi henkilöä. Neljä veljestä pahoinpiteli viidennen hakkaamalla, potkimalla ja lyömällä pesäpallomailalla. Lisäksi mieheen törmättiin autolla. Pahoinpidelty mies taas osoitteli neljää veljestä laittomalla aseella ja ampui myös ilmaan laukauksia.

Syyttäjä vaati tapauksesta kahden ja puolen ehdotonta vankeusrangaistusta neljälle veljelle. Oulun käräjäoikeus päätyi kuitenkin ehdollisiin vankeusrangaistuksiin. Oikeuden mukaan pahoinpitelyn vammat jäivät varsin lieviksi.

Käräjäoikeus totesi neljä veljestä syylliseksi törkeään pahoinpitelyyn. Heidät tuomittiin 1 vuoden ja 9 kuukauden ehdollisiin vankeusrangaistuksiin.

Pahoinpitelyn kohteeksi joutunut mies tuomittiin ampuma-aserikoksesta, laittomasta uhkauksesta ja vaaran aiheuttamisesta 10 kuukauden ehdolliseen vankeusrangaistukseen.

Ei hätävarjelua

Käräjäoikeudelle jäi vaikutelma, että veljesten tarkoituksena oli pahoinpidellä miestä hätävarjeluun vedoten. Oikeuden mukaan hätävarjeluun ei voi kuitenkaan vedota, kun neljä ihmistä hakeutuu konfliktiin yhden kanssa. Ei, vaikka tällä olisi ase.

Vastaajat kiistivät tehneensä tekoa yhdessä. Käräjäoikeuden mukaan veljekset olivat kuitenkin tulleet paikalle yhden kutsusta. Yhdellä veljeksistä oli mukanaan pesäpallomaila.

Veljekset tuomittiin korvaamaan pahoinpidellylle miehelle 3000 euroa. Pahoinpidelty mies joutuu korvaamaan kolmelle veljelle 1500 euroa laittomasta uhkauksesta ja yhdelle 750 euroa.

Tuomio ei ole vielä lainvoimainen.

Kiistaa taustalla

Oikeudessa pahoinpidelty mies kertoi, että pahoinpitelyn taustalla on vuosia jatkunut vihanpito. Hän sanoo tehneensä rikosilmoituksia miehistä ennenkin.

- Meillä oli sanaharkkaa, sanottiin, että maksa kymppitonni tai poistu kaupungista. Kai minulla on vapaus olla tässä maassa, eikä lähteä.

Miehen mukaan hän oli mennyt selvittelemään asiaa grillin pihaan yhden syytetyistä kanssa. Taustalla oli miehen mukaan riitaa ravintoloiden sijainneista. Tuomituista veljeksistä osa on tuomittu aikaisemmin pizzamafian välienselvittelyyn liittyvistä tapauksista.

- Siellä missä niillä on ravintoloita, me ei saataisi edes mennä sinne. Ne ottaa sen uhkana, mies kertoi oikeudessa.